下水府
作者：崔敦禮
朝代：宋

paragraphs: 鍾山崒兮江之湄，葯爲祀兮辛夷祠。
神乘白馬兮執素羽，朝與日出兮莫雲歸。
噫嗟兮明神，烈烈兮用光。
生乎疾盜兮奮不顧死，死焉助順兮赫然發靈。
湛清尊兮明水，揚玉桴兮扣雷鼓。
扣鼓兮如何，我欲言兮淚滂沱。
懭有妖兮蟠中土，雜蘅臯兮穢蘭宇。
豺豕兮人居，猰貐兮室廬。
願神我福兮我祥，舉長矢兮射天狼。
使河洛兮回波，令岱華兮還光。
山蒼蒼兮水湯湯，神之威兮儼不忘。
刳肝爲辭兮瀝血，陳神之聽兮聞不聞。